钦定古今图书集成/明伦汇编/闺媛典/第369卷 > 徐忡女
## 钦定古今图书集成/明伦汇编/闺媛典/第369卷 > 徐忡女

按《十六国春秋？后赵录》，徐忡，东莞人。仕勒为外兵郎。
有女令首，雅性虚淡，不乐人间，从容闲净，以佛法自
娱，不愿求聘。父曰：“汝应外属，何得如此？”女曰：“端心集
道，绝想人外，毁誉不动，廉正自足，何必三从，然后为
礼？”父曰：“汝欲独善一身，何能兼济父母？”女曰：“立身行
道，方欲度脱一切，何况二亲耶？”忡以问佛图澄，澄曰：
“君归家洁斋三日，竟可来。”忡从之。澄以胭脂磨麻油，
傅忡右掌，令视之。见一沙门在众中说法，形状似女，
具以白澄。澄曰：“是君女先身出家益物，往事如此。若
从其志，方当荣拔六亲，令身富贵。”忡还，许之。女便剪
发，从澄及净检尼受戒，立建贤寺。澄以勒所遗剪花
衲七条衣及象鼻澡灌与之。得览群籍经目必诵思
致渊深神照详远一时道众莫不宗焉。